पुलिस फाइनलमा
नेपाल पुलिस क्लब एपीएफलाई १–० ले पराजित गर्दै दमक गोल्डकप फुटबल प्रतियोगिताको फाइनलमा प्रवेश गरेको छ । मंगलबार पहिलो सेमिफाइनलमा पुलिसका निरकुमार राईले गरेको एक मात्र गोल निर्णायक बन्यो । उनले ३८ औं मिनेटमा गरेको गोलको मद्दतले पुलिस उपाधि नजिक पुगेको हो ।
दमक — नेपाल पुलिस क्लब एपीएफलाई १–० ले पराजित गर्दै दमक गोल्डकप फुटबल प्रतियोगिताको फाइनलमा प्रवेश गरेको छ । मंगलबार पहिलो सेमिफाइनलमा पुलिसका निरकुमार राईले गरेको एक मात्र गोल निर्णायक बन्यो । उनले ३८ औं मिनेटमा गरेको गोलको मद्दतले पुलिस उपाधि नजिक पुगेको हो ।निरकुमारले पेनाल्टी क्षेत्र नजिकैबाट प्रहार गरेको बललाई एपीएफका गोलकिपर राजु नगरकोटीले सही ठम्याउन नसक्दा गोल भएको थियो ।खेलको पहिलो हाफमा पुलिसले आक्रामक खेल पस्किएको थियो भने दोस्रो हाफमा एपीएफ आक्रामक भएको थियो । छैटौं मिनेटमा पुलिसका अजित भण्डारीले बललाई गोलपोस्टको दिशा दिन चुके । १२ औं मिनेटमा दिनेश राजवंशीको पासलाई अजितले नै हेड मार्फत प्रहार गरेको बल गोलपोस्टको क्रसबारमाथिबाट बाहिरिएको थियो । २१ औं मिनेटमा पुलिसका अभिषेक रिजालको हेड बल पनि गोलपोस्ट नजिकैबाट बाहिरिएको थियो । लगत्तै दिनेश राजवंशीको फ्रिकिक प्रहार पनि गोलपोस्ट नजिकबाट बाहिरिएको थियो । पहिलो हाफमा अधिकांश समय पुलिसका खेलाडीहरूले एपीएफको गोलपोस्टमा धावा बोलेका थिए । पहिलो हाफको इन्जुरी समयमा पेनाल्टी एरिया नजिकै पाएको बललाई पुलिसका सुमन लामाले पोस्टको दिशा दिन सकेनन् ।दास्रो हाफको ६७ औं मिनेटमा एपीएफका बिकु लामाको पासमा हरि कार्कीले गरेको प्रहारलाई पुलिसका गोलकिपर किरण चेम्जोङले पन्च गरेर बचाएका थिए । ७३ औं मिनेटमा एपीएफका सुदीप सिख्राकारले गरेको प्रहार पनि किरणले उत्कृट बचाऊ गरे ।७७ औं मिनेटमा एपीएफका युवराज खडकाले पाएको लङ पासलाई गोलपोस्टको दिशा दिन सकेनन् । ८७ औं मिनेटमा एपीएफका नवीन लामाका फ्रिकिक प्रहारलाई पनि किरणले बचाऊ गर्दै एपीएफलाई गोल गर्नबाट रोकेका थिए । दोस्रो हाफमा एपीएफका फर्वाडहरूले लगातार आक्रमण गरे पनि किरण बाधक बनिरहे ।खेलमा एक मात्र गोलकर्ता निरकुमार म्यान अफ द म्याच घोषित हुँदै ११ हजार रुपैयाँ प्राप्त गरे । बुधबार हुने सेमिफाइनलमा त्रिभुवन आर्मी क्लब र मनाङ मस्र्याङदी क्लबबीच प्रतिस्पर्धा हुनेछ । गोल्डकपको उपाधि विजेताले नगद १३ लाख ११ हजार तथा उपविजेताले ६ लाख ११ हजार रुपैयाँ प्राप्त गर्नेछ । उपाधि भिडन्त २८ गते शुक्रबार हुनेछ ।